b'\n_START_ARTICLE_\nTate muziejus\n_START_PARAGRAPH_\nTate muziejus (Teito muziejus) yra Jungtin\xc4\x97s Karalyst\xc4\x97s institucija, kurioje saugoma nacionalin\xc4\x97 brit\xc5\xb3 meno ir tarptautinio \xc5\xa1iuolaikinio meno kolekcija._NEWLINE_Tate muziej\xc5\xb3 tinklui priklauso keturi padaliniai: Tate Britain (Londonas, \xc4\xafkurtas 2000-aisiais), Tate Liverpool (Liverpulis, \xc4\xafkurtas 1988-aisiais), Tate St Ives (Kornvalis, \xc4\xafkurtas 1993-iaisiais) bei Tate Modern (Londonas, \xc4\xafkurtas 2000-aisiais).\n_START_SECTION_\nIstorija ir pl\xc4\x97tra\n_START_PARAGRAPH_\nPirmoji Tate meno galerija buvo pavadinta Nacionaline Brit\xc5\xb3 Meno Galerija ir \xc4\xafkurta Millbanke, Londone, buvusio Millbanko kal\xc4\x97jimo vietoje._NEWLINE_Nacionalin\xc4\x97s Brit\xc5\xb3 Meno Galerijos id\xc4\x97j\xc4\x85 1820-aisiais i\xc5\xa1k\xc4\x97l\xc4\x97 seras Johnas Leicesteris, Tabley baronas. \xc5\xbdingsnis link id\xc4\x97jos \xc4\xafgyvendinimo \xc5\xbeengtas Robertui Vernonui paaukojus savo kolekcij\xc4\x85 Nacionalinei galerijai 1847-aisiais._NEWLINE_Po dar de\xc5\xa1imtme\xc4\x8dio Jognas Sheepshanksas savo meno k\xc5\xabrini\xc5\xb3 kolekcij\xc4\x85 paaukojo South Kensingtono Muziejui (v\xc4\x97liau pervadintam Victoria&Albert muziejumi), kuris vadintas Nacionaline dail\xc4\x97s galerija (toks pat buvo ir Tate pavadinimas)._NEWLINE_Po keturiasde\xc5\xa1imt met\xc5\xb3 seras Henry Tate, cukraus magnatas ir stambus Viktorijos stiliaus dail\xc4\x97s kolekcionierius, pasisi\xc5\xabl\xc4\x97 subsidijuoti galerijos pastato statybas su s\xc4\x85lyga, kad valstyb\xc4\x97 u\xc5\xbemok\xc4\x97s u\xc5\xbe sklyp\xc4\x85 ir padengs mokes\xc4\x8dius._NEWLINE_Henry Tate taip pat padovanojo galerijai savo asmenin\xc4\x99 kolekcij\xc4\x85. I\xc5\xa1 prad\xc5\xbei\xc5\xb3 tai buvo i\xc5\xa1imtinai moderniojo Brit\xc5\xb3 meno kolekcija, kurioje atspind\xc4\x97ti modernist\xc5\xb3\xc2\xa0\xe2\x80\x93 Viktorijos am\xc5\xbeiaus\xc2\xa0\xe2\x80\x93 dailininkai. J\xc4\x85 Nacionalin\xc4\x97 galerija vald\xc4\x97 iki 1954-\xc5\xb3j\xc5\xb3._NEWLINE_1915-aisiais Hugh Laneas testamentu paliko savo Europos Moderniojo meno kolekcij\xc4\x85 Dublinui, bet d\xc4\x97l kontroversi\xc5\xa1k\xc5\xb3 prie\xc5\xbeas\xc4\x8di\xc5\xb3 ji pateko \xc4\xaf Tate, kuris savo ruo\xc5\xbetu kolekcij\xc4\x85 i\xc5\xa1pl\xc4\x97t\xc4\x97 u\xc5\xbesienio menu ir t\xc4\x99s\xc4\x97 \xc5\xa1iuolaikinio meno \xc4\xafsigijim\xc4\x85._NEWLINE_1926-aisiais ir 1937-aisiais meno kolekcininkas ir patronas Josephas Duveenas sumok\xc4\x97jo u\xc5\xbe du didelius pastato pl\xc4\x97tros projektus._NEWLINE_Henris Courtauldas taip pat apdovanojo Tate savo fondu. 20-ojo am\xc5\xbeiaus viduryje \xc5\xa1is fondas suteik\xc4\x97 dvigubos naudos: atskleid\xc4\x97 ir Brit\xc5\xb3 meno, ir tarptautinio moderniojo meno istorij\xc4\x85._NEWLINE_1954-aisiais, Tate Galerija galiausiai buvo atskirta nuo Nacionalin\xc4\x97s galerijos._NEWLINE_\xc5\xa0e\xc5\xa1tajame ir septintajame de\xc5\xa1imtme\xc4\x8diuose Did\xc5\xbeiosios Britanijos Dail\xc4\x97s tarybos vizualin\xc4\x97s dail\xc4\x97s departamentas finansavo ir organizavo laikinas parodas Tate Galerijoje. 1966-aisiais galerijoje eksponuota Marcel Duchamp retrospektyva._NEWLINE_V\xc4\x97liau Tate prad\xc4\x97jo organizuoti savo pa\xc4\x8di\xc5\xb3 laikin\xc5\xb3 parod\xc5\xb3 program\xc4\x85. 1979-aisiais, finansuojami Japonijos banko, jie atidar\xc4\x97 didel\xc4\x99 moderni\xc4\x85 patalp\xc4\x85, kurioje b\xc5\xabt\xc5\xb3 galima talpinti didesnes pajamas surenkan\xc4\x8dias parodas._NEWLINE_1988-aisiais, \xc5\xa0iaur\xc4\x97s vakar\xc5\xb3 Anglijos pakra\xc5\xa1tyje atidarytas Tate Liverpool padalinys. Jame eksponuojami meno dirbiniai i\xc5\xa1 Londono Tate muziej\xc5\xb3 ir vietin\xc4\x97s laikinos parodos. 2007-aisiais, Tate Liverpool patalpose pirm\xc4\x85 kart\xc4\x85 u\xc5\xbe Londono rib\xc5\xb3 surengta Turner apdovanojimo \xc4\xafteikimo ceremonija._NEWLINE_Tai \xc4\xafvyko Liverpulio miestui 2008-aisiais tapus Europos kult\xc5\xabros sostine._NEWLINE_1993-iaisiais atidarytas dar vienas Tate padalinys\xc2\xa0\xe2\x80\x93 Tate St Ives. Jame demonstruojami moderni\xc5\xb3j\xc5\xb3 Brit\xc5\xb3 meninink\xc5\xb3 darbai, ypa\xc4\x8d da\xc5\xbenai\xc2\xa0\xe2\x80\x93 kilusi\xc5\xb3 i\xc5\xa1 Kornvalio regiono. Tate taip pat vadovauja Barbara Hepworth muziejui ir Skulpt\xc5\xabr\xc5\xb3 kiemeliui, kuris atidarytas 1980-aisiais._NEWLINE_Nei vienas i\xc5\xa1 \xc5\xa1i\xc5\xb3 Tate padalini\xc5\xb3 netur\xc4\x97jo ry\xc5\xa1kaus poveikio pagrindin\xc4\x97s Londono Tate galerijos veiklai, kuri nenustojo pl\xc4\x97stis augant kolekcijai._NEWLINE_Atskirti Brit\xc5\xb3 ir moderniuosius kolekcijos aspektus buvo logi\xc5\xa1kas \xc5\xbeingsnis, ir dabar jie talpinami atskiruose pastatuose Londone._NEWLINE_Pirmoji galerija dabar vadinama Tate Britain ir yra skirta brit\xc5\xb3 menui nuo 1500-\xc5\xb3j\xc5\xb3 iki dabarties._NEWLINE_Tate Modern, \xc4\xafsik\xc5\xabr\xc4\x99s pietiniame Temz\xc4\x97s krante, atidarytas 2000-aisiais. Jame eksponuojama nacionalin\xc4\x97 kolekcija nuo 1900-\xc5\xb3j\xc5\xb3 iki dabartini\xc5\xb3 dien\xc5\xb3 ir dalis moderniosios Britanijos dail\xc4\x97s. Pirmaisiais veiklos metais Tate Modern buvo populiariausias pasaulio muziejus, kuriame apsilank\xc4\x97 5 mln. 250 t\xc5\xabkst. lankytoj\xc5\xb3._NEWLINE_Tate muziejui nuo 1988-\xc5\xb3j\xc5\xb3 vadovauja seras Nicholas Serota.\n_START_SECTION_\nTate svetain\xc4\x97\n_START_PARAGRAPH_\nTate Online yra oficiali Tate muziejaus interneto svetain\xc4\x97._NEWLINE_Ji buvo sukurta 1998-aisiais ir nuo tol teik\xc4\x97 informacij\xc4\x85 apie visas keturias Tate galerijas tuo pa\xc4\x8diu interneto adresu._NEWLINE_Svetain\xc4\x97s tikslas\xc2\xa0\xe2\x80\x93 pad\xc4\x97ti lankytojams geriau pasiruo\xc5\xa1ti vizitams \xc4\xaf galerijas, suteikti \xc5\xbeini\xc5\xb3._NEWLINE_Taip pat svetain\xc4\x97 ir pati veikia kaip savoti\xc5\xa1ka galerija. Joje yra iliustruotos informacijos apie visus Tate brit\xc5\xb3 ir tarptautin\xc4\x97s moderniosios dail\xc4\x97s eksponatus, strukt\xc5\xabrizuotos ir neformalios internetinio mokymosi galimyb\xc4\x97s visiems lankytojams, daugiau nei 400 valand\xc5\xb3 filmuot\xc5\xb3 ir suarchyvuot\xc5\xb3 rengini\xc5\xb3 \xc4\xafra\xc5\xa1\xc5\xb3, visi \xe2\x80\x9eTate Etc.\xe2\x80\x9c \xc5\xbeurnalo straipsniai ir kita._NEWLINE_Tate Online naudojama ne tik kaip informacijos apie galerijas ir organizacij\xc4\x85 \xc5\xa1altinis, bet ir kaip interneto dail\xc4\x97s ekspozicij\xc5\xb3 platforma, pavadinta \xe2\x80\x9eNet Art\xe2\x80\x9c._NEWLINE_Tai dalis Tate muziejaus organizuojamos \xe2\x80\x9eIntermedia Art\xe2\x80\x9c iniciatyvos apie nauj\xc4\x85j\xc4\xaf medij\xc5\xb3 men\xc4\x85. Nuo 2000-\xc5\xb3j\xc5\xb3 iki \xc5\xa1iol taip eksponuotos 13 \xe2\x80\x9eNet Art\xe2\x80\x9c parod\xc5\xb3.\n_START_SECTION_\nAdministracija\n_START_PARAGRAPH_\nTate gauna metin\xc4\xaf finansavim\xc4\x85 i\xc5\xa1 Did\xc5\xbeiosios Britanijos Kult\xc5\xabros, \xc5\xbeiniasklaidos ir sporto departamento. Organizacij\xc4\x85 valdo glob\xc4\x97j\xc5\xb3 taryba, kuri atsakinga u\xc5\xbe galerij\xc5\xb3 valdym\xc4\x85 ir direktoriaus paskyrim\xc4\x85 septyneri\xc5\xb3 met\xc5\xb3 kadencijai._NEWLINE_Anot Labdaros organizacij\xc5\xb3 akto, pasira\xc5\xa1yto 1993-aisiais, Tate yra i\xc5\xa1skirtin\xc4\x97 organizacija, u\xc5\xbe finansinius rodiklius atskaitinga tiesiogiai vyriausybei._NEWLINE_S\xc4\x97kmingam Tate valdymui palaikyti buvo sukurta \xc4\xafvairi\xc5\xb3 institucij\xc5\xb3, pavyzd\xc5\xbeiui, muziejaus lankytojai gali tapti Tate Nariais, ir u\xc5\xbe metin\xc4\xaf mokest\xc4\xaf jiems suteikiama galimyb\xc4\x97 atvykti \xc4\xaf parodas ir specialias nari\xc5\xb3 sales nemokamai._NEWLINE_Taip pat yra Tate Patron\xc5\xb3 klubas, kuri\xc5\xb3 prenumerata yra brangesn\xc4\x97. Ji paskiriama Tate Fondui. Egzistuoja ir nema\xc5\xbeas kiekis muziej\xc5\xb3 remian\xc4\x8di\xc5\xb3 verslo korporacij\xc5\xb3. Taip pat, neretai finansuojami paskiri renginiai._NEWLINE_2003-aisiais Tate Patronai Yana Peel ir Candida Getler \xc4\xafsteig\xc4\x97 \xe2\x80\x9eOutset Contemporary Art Fund\xe2\x80\x9c\xc2\xa0\xe2\x80\x93 Prad\xc5\xbeios \xc5\xa1iuolaikinio meno fond\xc4\x85. Bendradarbiaudamas su Frieze Art muge, fondas perka darbus i\xc5\xa1 Tate kolekcij\xc5\xb3.'